बात एक अनकही सी: कुछ अनकहा सा ----प्यारा सा-एक घर हमारा
आइये मकान को घर बनायें----
"घर” और "मकान”शब्द दो हैं पर अर्थ एक ही है अर्थात ' रहने की जगह'. और दोनों शब्दों में एक मूलभूत अंतर है. 'मकान' ईंट, रेत, सीमेंट से ढाला गया एक आकर होता है और 'घर' उसमें बसेरा करने वाले इंसानों से बनता है. दुनिया के किसी भी कोने में चले जाएँ, कहीं भी रह आयें इन्सान की पनाहगाह घर ही होती है. 'मकान' तभी 'घर' होता है जब उसमें रहने वाले उसे सही मायनों में घर बनाना चाहते हों. कोई भी घर ' तेरा-मेरा घर' होने पर घर नहीं बल्कि मकान बन जाता है. घर जब ' हमारा घर' बनता है तभी 'घर' सार्थक होता है .
'मकान' नहीं "घर "
‘हमारा घर’ हर आदमी का सपना होता है. पर उसे वह तभी पूरा कर सकता है, जब वह उसे अपनेपन से सराबोर कर दे. ये 'घर' परिवार के किसी एक सदस्य से भी नहीं बन सकता, बल्कि सबकी मिली-जुली कोशिशों एवं सहयोग से ही संभव है. आज के दौर में जिंदगी की इस आपाधापी में रिश्ते, जो कोमल पौधे की तरह होते हैं, को संभालकर और सहेज कर रखना और भी कठिन होता जा रहा है.एक घर को 'तेरा-मेरा' की जगह ' हमारा ' बनाना वास्तव में कठिन हो सकता है, असंभव नहीं. केवल कुछ एक बातों को फिर से याद करने की, उन्हें समझाने की जरुरत है. ये बातें हमें मालूम हैं, इन्हें सिखाने व समझाने की भी जरुरत नहीं.
कुछ अपनी सुनाएँ, कुछ दूसरों की सुने:- घर में सबका अलग-अलग स्वभाव होता है. कोई कम बोलना पसंद करता है कोई अधिक बोलना. हर व्यक्ति अपनी बात को ही अधिक महत्व देना चाहता है, इसलिए दूसरे की बात ध्यान से सुनाने की आवश्यकता नहीं समझता जिससे मामला एक तरफ़ा हो जाता है. विचारों में मतभेद भी हो सकते हैं पर आपसी तालमेल के लिए जरुरी है की कुछ अपनी कहें व कुछ दूसरों की सुने और सहमति से बात को किसी बिन्दू पर लाकर छोड़ें. बातचीत दिलचस्प हो जाएगी और घर का माहौल भी खुशगवार हो जायेगा.
काम के लिए हाथ बढ़ाएं:- घर में काम करने की बात को लेकर अक्सर शिकायत रहा करती है. किसी सदस्य को दूसरे का काम कम लगता है और स्वयं का अधिक, इससे तो अच्छा है कि मिल-जुल कर काम किया जाए, जिससे किसी एक ही व्यक्ति पर काम का बोझा अधिक न रहे. " साथी हाथ बटाना साथी रे " कि उक्ति पर अमल लेन पर 'घर' घर बन जायेगा.
ये बातें परिवार-घर को 'तेरा-मेरा' से ' हमारा ' में बदल देतीं है. ऐसे ' हमारे-घर ' में एक शाम को काम से थककर हर इन्सान लौटकर आना चाहता है, जँहा कुछ लोग आपकी वापसी के इंतज़ार में अपनी पलकें बिछाए रहते हैं. शाम को घर लौटकर एक कप गरमा-गरम चाय के साथ दिनभर कि व्यस्तता को गपशप का चटपटी बातों भरा नाश्ता सारे दिन कि थकान को दूर करने के लिए काफी होता है. पर शर्त यही है कि ' हो प्यारा-सा घर हमारा'.
Posted by Veena Sethi at 6:34 am
Labels: आदमी, ईंट, गपशप, घर, दिन, परिवार, मकान, रेट, सदस्य, सपना, सरप्राइज